CELEX: 32015D1570
Language: hu
Date: 2015-09-18 00:00:00
Title: A Tanács (EU) 2015/1570 határozata (2015. szeptember 18.) a legkevésbé fejlett tagországok szolgáltatásai és szolgáltatói tekintetében biztosított, az Uniótól és tagállamaitól eltérő WTO-tagok által bejelentett, a GATS XVI. cikkében leírtaktól eltérő intézkedések alkalmazására vonatkozó preferenciális elbánás jóváhagyásával kapcsolatban a Világkereskedelmi Szervezet Szolgáltatáskereskedelmi Tanácsában az Európai Unió nevében képviselendő álláspont meghatározásáról

22.9.2015   
            
            
               HU
            
            
               Az Európai Unió Hivatalos Lapja
            
            
               L 245/6
            
         A TANÁCS (EU) 2015/1570 HATÁROZATA
   (2015. szeptember 18.)
   a legkevésbé fejlett tagországok szolgáltatásai és szolgáltatói tekintetében biztosított, az Uniótól és tagállamaitól eltérő WTO-tagok által bejelentett, a GATS XVI. cikkében leírtaktól eltérő intézkedések alkalmazására vonatkozó preferenciális elbánás jóváhagyásával kapcsolatban a Világkereskedelmi Szervezet Szolgáltatáskereskedelmi Tanácsában az Európai Unió nevében képviselendő álláspont meghatározásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 91. és 100. cikkére, valamint a 207. cikke (4) bekezdésének első albekezdésére, összefüggésben a 218. cikkének (9) bekezdésével,
   tekintettel az Európai Bizottság javaslatára,
   mivel:
   
               (1)
            
            
               A Kereskedelmi Világszervezetet (WTO) létrehozó Marrakeshi Egyezmény IX. cikke többek között meghatározza az említett egyezmény által és az említett egyezmény 1A., 1B. és 1C. mellékletében szereplő multilaterális kereskedelmi megállapodások és azok mellékletei által a WTO-tagok tekintetében előírt kötelezettségek alóli mentességek megadásának eljárásait.
            
         
               (2)
            
            
               2011-ben egy olyan mentesség iránti kérelmet nyújtottak be, amely lehetővé teszi, hogy a WTO-tagok preferenciális elbánást biztosítsanak a legkevésbé fejlett tagországok szolgáltatásainak és szolgáltatóinak anélkül, hogy az összes többi WTO-tag hasonló szolgáltatásait és szolgáltatóit is ugyanilyen elbánásban részesítenék; e mentesség kivételes eltérést jelent a szolgáltatások kereskedelméről szóló általános egyezmény (GATS) II. cikkének 1. bekezdése szerinti kötelezettségtől. A Tanács a 2012/8/EU tanácsi határozattal (1) elfogadta az e mentességet támogató uniós álláspontot.
            
         
               (3)
            
            
               A WTO miniszteri konferenciája 2011. december 17-én határozatot fogadott el a WTO-tagok arra való felhatalmazásáról, hogy 15 éves időszakra ilyen preferenciális elbánást biztosítsanak a legkevésbé fejlett tagországok szolgáltatásainak és szolgáltatóinak. E határozat alapján a preferenciális elbánást biztosító WTO-tagoknak értesítést kell benyújtaniuk a Szolgáltatáskereskedelmi Tanácsnak, továbbá a GATS XVI. fejezetében leírtaktól eltérő intézkedések alkalmazására vonatkozó preferenciális elbánást a Szolgáltatáskereskedelmi Tanácsnak a saját eljárásai szerint előzetesen jóvá kell hagynia.
            
         
               (4)
            
            
               A WTO miniszteri konferenciája a 2013. december 7-i határozatában ismételten kimondta azt a követelményt, hogy a GATS XVI. fejezetében leírtaktól eltérő intézkedések alkalmazásához a Szolgáltatáskereskedelmi Tanács jóváhagyását kell kérni.
            
         
               (5)
            
            
               Az Uniótól és tagállamaitól eltérő WTO-tagok által a legkevésbé fejlett tagországok szolgáltatásai és szolgáltatói tekintetében biztosított preferenciális elbánás jóváhagyása az Unió fejlesztési célkitűzéseinek érdekét szolgálja, és elősegíti a dohai fejlesztési menetrenddel kapcsolatos szolgáltatásokról folytatott tárgyalások részleges lezárását.
            
         
               (6)
            
            
               Ezért helyénvaló meghatározni a legkevésbé fejlett tagországok szolgáltatásai és szolgáltatói tekintetében biztosított, az Uniótól és tagállamaitól eltérő WTO-tagok által bejelentett, a GATS XVI. cikkében leírtaktól eltérő intézkedések alkalmazására vonatkozó preferenciális elbánás jóváhagyásával kapcsolatban a Szolgáltatáskereskedelmi Tanácsban az Unió nevében képviselendő álláspontot,
            
         ELFOGADTA EZT A HATÁROZATOT:
   1. cikk
   Az Unió Szolgáltatáskereskedelmi Tanácsban képviselendő álláspontja az, hogy a WTO miniszteri konferenciájának 2013. december 7-i határozatával összhangban támogatni kell a legkevésbé fejlett tagországok szolgáltatásai és szolgáltatói tekintetében biztosított, az Uniótól és tagállamaitól eltérő WTO-tagok által bejelentett, a GATS XVI. cikkében leírtaktól eltérő intézkedések alkalmazására vonatkozó preferenciális elbánás jóváhagyását.
   2. cikk
   Ez a határozat az elfogadásának napján lép hatályba.
   
      Kelt Brüsszelben, 2015. szeptember 18-án.
      
         
            a Tanács részéről
         
         
            az elnök
         
         C. DIESCHBOURG
      
   
   
      (1)  A Tanács 2012/8/EU határozata (2011. december 14.) a Kereskedelmi Világszervezet miniszteri konferenciáján belül a legkevésbé fejlett országok szolgáltatásainak és szolgáltatóinak biztosítandó preferenciális elbánás érdekében történő mentességmegadásra irányuló kérelem tekintetében az Európai Unió által képviselendő álláspont meghatározásáról (HL L 4., 2012.1.7., 16. o.).